REZOLUTË

PËR VLERËSIMIN E VEPRIMTARISË SË INSTITUTIT TË STUDIMEVE
PËR KRIMET DHE PASOJAT E KOMUNIZMIT NË SHQIPËRI PËR VITIN 2021

Kuvendi i Shqipërisë,
- Duke vlerësuar rolin e Institutit të Studimeve për Krimet dhe Pasojat e Komunizmit në grumbullimin, administrimin, ruajtjen dhe dokumentimin e materialeve të kësaj periudhe në Shqipëri;
- Duke njohur bashkëpunimin e këtij Instituti me institucionet kërkimore, kulturore, arsimore dhe institucione të tjera vendëse e të huaja për shkëmbimin e informacionit e të përvojës lidhur me objektin e punës së Institutit;
- Duke konsideruar se detyrat kryesore të punës së këtij Instituti kërkojnë mbështetjen e vazhdueshme të organeve shtetërore, medies, shoqërisë civile dhe partnerëve, në funksion të ruajtjes së kujtesës tonë kolektive; 
Shqyrtoi veprimtarinë e Institutit të Studimeve për Krimet dhe Pasojat e Komunizmit për vitin 2021 dhe konstaton, se:
- Ka arritur të kryejë studimin e çështjeve ekonomike gjatë regjimit komunist.
- Është angazhuar në aplikimin e formave inovative të pasqyrimit të veprimtarisë së Institutit.
- Ka shtuar numrin e botimeve të reja nga transkriptimi i arkivit audio-vizual të ISKK-së.
- Është angazhuar në rritjen e veprimtarisë në sektorin e edukimit shkollor me gjetjen e formave interaktive të përcjelljes së historisë së komunizmit, si dhe trajnimin e mësuesve për mënyrën e informimit mbi komunizmin. 
- Është investuar në përdorimin e dëshmive audio-vizuale, si mjet i fuqishëm në rritjen e eficiencës së komunikimit përmes konkretizimit dhe memorizimit të historisë.
- Ka zhvilluar aktivitetin institucional në njohjen e të rinjve dhe informimin e publikut të gjerë me aspekte ideologjike të arkitekturës në komunizëm.
Kuvendi kërkon që Instituti i Studimeve për Krimet dhe Pasojat e Komunizmit për vitin 2022, në përmbushje të detyrave të ngarkuara me ligj, të angazhohet veçanërisht edhe në këto drejtime:
1. Të rinovojë marrëveshjen me ministrinë përgjegjëse për arsimin, me qëllim rritjen e aksesit në sektorin e edukimit shkollor të informacionit për krimet e komunizmit dhe të pasojave të tij në Shqipëri.
2. Të krijojë një bazë të dhënash të viktimave të burgjeve dhe kampeve me të dhënat që ISKK-ja disponon dhe të investohet në pasurimin e saj në mënyrë periodike. 
3. Të angazhohet për zhvillimin e aktiviteteve në kuadër të edukimit qytetar, me fokus kryesor angazhimin e të rinjve, duke përdorur forma inovative të informimit për krimet dhe pasojat e komunizmit në vendin tonë, përfshirë edhe mjetet e teknologjisë së informacionit. 
4. Të intensifikojë bashkëpunimin me universitetet përmes ofrimit të trajnimeve për studentët në kuadër të praktikës profesionale mbi katalogimin arkivor, si objektiv i parashikuar në Planin Strategjik 2022–2025 të ISKK-së.
5. Të zgjerojë bashkëpunimin me shoqatat vendëse dhe të diasporës, me qëllim mbledhjen e dëshmive që janë jashtë kufijve, si një burim potencial për zgjerimin e arkivit audio-vizuale apo kolanës së botimeve. 
6. Në funksion të transparencës dhe informimit, të publikojë në faqen zyrtare procedurën e rekrutimit të Këshillit Shkencor dhe vendimmarrjet e këtij Këshilli.
7. Bordi i ISKK-së të angazhohet në zbatimin e Kodit të Etikës së institucionit për të siguruar paanësinë në ushtrimin e funksionit të anëtarëve të tij, si të zgjedhur nga Kuvendi i Shqipërisë, dhe parandalimin e rasteve të papajtueshmërisë.

KRYETARE
Lindita Nikolla

